Gw mau tau Kahiduikan awal dari Irwan Prayitno. Jelasin dalam bahasa minangkabau

Irwan Prayitno adolah anak partamo, punyo tigo adiak, dari orangtuo nan samo-samo dosen. Lahia di Yogyakarta pado 20 Desember 1963, liau mawarisi darah Minangkabau dari ayah Djamrul Djamal jo ibu Sudarni Sayuti. Ayahnyo barasa dari Simabur, Tanah Datar jo ibunyo adolah kalahiran Pauah IX — nan sacaro administratif masuak ka Kecamatan Kuranji, Padang. Mareka samo-samo lulusan PTAIN Yogyakarta jo dosen IAIN Imam Bonjol. Sabalun tingga di Padang, kaluarga ko sempat manetap di Semarang sampai Irwan baumua tigo taun, jo pindah ka Cirebon wakatu Irwan mamasuaki umua sakolah dasar. Irwan mudo isuak mandapekan kapicayoan masyarakaik Suku Tanjung sabagai pangulu Nagari Pauah IX jo manyematan gala Datuak Rajo Bandaro Basa pado 13 Februari 2005.

Irwan manjalani pandidikan manangah di Padang jo mulai bakacimpuang di organisasi sajak SMA, manjalani duo kali kapenguruihan OSIS pado taun kaduo jo katigo di SMA Negeri 3 Padang. Salamo di SMA, liau maraiah juaro partamo di kelasnyo jo salalu dipicayoan sabagai katua kelas. Irwan sempat bakainginan malanjuikan kuliah ka ITB basamo jo kawan-kawannyo. Tapi, dek mampunyoi masalah mato, liau mangaliahan piliahan ka Universitas Indonesia. Sasudah tamaik pado 1982, liau mandaftar ka Fakultas Psikologi Universitas Indonesia. Salamo kuliah, salain manyibukan diri jo babagai kagiatan kamahasiswaan, liau banyak mahabisan wakatu di lua kampus untuak badakwah, maaja di babarapo SMA swasta, jo manjadi konselor di bimbingan baraja Nurul Fikri. Iko mangakibatan kuliahnyo indak lancar. Tapi, manuruiknyo nan liau cari dalam pandidikan indaklah nilai samato, tapi pangambangan diri.

Wakatu mulai masuak paguruan tinggi, liau aktif dalam diskusi-diskusi dakwah jo pahimpunan mahasiswa. liau panah bagabuang jo Himpunan Mahasiswa Islam (HMI) Jakarta. Salamo katerlibatannyo jo HMI, liau marasoan gaya represif pamarentahan Soeharto tahadok pagerakan Islam. Pado 1984, liau naiak sabagai Katua HMI Komisariat Fakultas Psikologi UI. Tapi, sairiang intervensi pamarentah nan mamasoan panerapan Pancasila sabagai asas tungga, HMI mangganti asasnyo jo Pancasila pado taun 1986 jo basamoan jo itu Irwan kalua dari kaanggotaan HMI. Baliau maikuiki pagerakan Islam dalam skala nan labiah ketek, baraliah ka musajik di kampus-kampus lewaik kalompok-kalompok tarbiah nan labiah baorientasi pado pambinaan aqidah jo akhlaq. Aktivitas tarbiah bapusek di musajik-musajik kampus sarupo Musajik Arif Rahman Hakim, UI; Musajik Salman, ITB; jo Musajik Al-Ghifari, IPB.

Basamo kawan-kawannyo, Irwan ilia-mudiak maikuiki kagiatan halaqah atau lingkaran dakwah di Musajik Salaman. Pola latiahan dimulai jo pambentuakan kalompok ketek jo bimbiangan surang mentor sabagai panyampai tantang ajaran Islam.  Pola iko dipakenalan dek sajumlah ustad jo paraja Indonesia lulusan Timua Tangah, marujuak pado garakan Ikhwanul Muslimin. Sasudah duo kali patamuan Forum Silaturahmi Lembaga Dakwah Kampus, liau talibat dalam sosialisasi patunjuak pajuangan LDK atau khittah, bakaliliang ka kota-kota di Sumatera Barat. Baliau bakenalan jo mandapeki mubalig mudo sarupo Mahyeldi Ansharullah, Marfendi, jo Rafdinal nan isuak talibat dalam kapenguruihan Partai Keadilan Sejahtera (PKS).

Pado taun 1985, dalam umua 22 taun, Irwan manikah jo Nevi Zuairina, mahasiswi UI nan ditamuinyo wakatu manjalani kuliah semester tigo. Basamo bininyo, Irwan manunaian dakwah jo aktif dalam kagiatan sosial kamasyarakatan. Baliau mangakhiri kuliahnyo sasudah anam taun jo IPK randah 2,02 karano harus mamuntuak wakatunyo untuak mancari napakah. Satamat kuliah, aktivitas dakwah mareka balanjuik jo mangambangan kagiatan dakwah di kampus Universitas Andalas jo IKIP Padang (kini Universitas Negeri Padang).